આ પરંપરાને ખરેખર તો આરોગ્ય રક્ષક પરંપરા ગણવી જોઈએ! આજના ઝડપી અને તણાવભર્યા સમયમાં માનવી અનેક માનસિક સમસ્યાઓથી પીડાતો હોય છે. આ તણાવને પરિણામે માનવી મધુપ્રમેહ કે હૃદયરોગ જેવી અનેક બીમારીઓનો ભોગ બને છે ત્યારે ધંધા-રોજગાર કે આર્થિક તણાવથી પણ વધુ ખતરનાક એવા પારિવારિક તણાવો-મનદુઃખો-ચિંતા વિગેરેને ઘર-મન બહાર ફેંકીને તણાવમુક્ત થવાનો આ દિવસ છે. ઘર કે પરિવાર કે આડોશી-પાડોશીઓ સાથે વર્ષ દરમ્યાન કોઈ મનદુઃખ થયા હોય તો ભૂલવાનો આ દિવસ છે. જૈન ધર્મમાં સંવત્સરી તહેવાર પછી ” ક્ષમાપના પર્વ ” મનાવવામાં આવે છે ને? એક બીજાને ” મિચ્છામિ દુક્કડમ ” કહી માફી માંગીને મનને શાતા મળે તેવી રીતે ગળે મલવામાં આવે છે તેમ શું તિરાડ પડેલી તાવડીઓ-હાંડલીઓ નાખીને આપણે પણ તણાવમુક્ત બનીને રોગમુક્ત ન બની શકીએ?